b'\n_START_ARTICLE_\nMykolas Kleopas Oginskis\n_START_SECTION_\nGimin\xc4\x97 ir dvarai\n_START_PARAGRAPH_\nKunigaik\xc5\xa1tis, kil\xc4\x99s i\xc5\xa1 Lietuvos kunigaik\xc5\xa1\xc4\x8di\xc5\xb3 Oginski\xc5\xb3 gimin\xc4\x97s. T\xc4\x97vas Andrius Ignotas Oginskis (1739\xe2\x80\x931787 m.), motina Paula Paulina \xc5\xa0embek (1750\xe2\x80\x931797 m.)\n_START_SECTION_\n\xc5\xa0eima\n_START_PARAGRAPH_\nM. K. Oginskis buvo ved\xc4\x99s du kartus. 1789 m. jo \xc5\xbemona tapo Izabel\xc4\x97 Lasocka (1764\xe2\x80\x931852 m.), su kuria jis tur\xc4\x97jo du s\xc5\xabnus: Tad\xc4\x85 (1798\xe2\x80\x931844 m.) ir Pranci\xc5\xa1k\xc5\xb3 Ksaver\xc4\x85 (1801\xe2\x80\x931837 m.)._NEWLINE_1802 m. santuok\xc4\x85 su Izabele Lasocka nutrauk\xc4\x97 ir ved\xc4\x97 \xc5\xbdemai\xc4\x8di\xc5\xb3 didiko Kajetono Nagurskio i\xc5\xa1 Kurtuv\xc4\x97n\xc5\xb3 na\xc5\xa1l\xc4\x99, ital\xc5\xb3 kilm\xc4\x97s daininink\xc4\x99 Marij\xc4\x85 de Neri, kuri buvo kilusi i\xc5\xa1 Venecijos. Su ja M. K. Oginskis susilauk\xc4\x97 dukter\xc5\xb3 Amelijos (1803\xe2\x80\x931858 m.), Emos (1810\xe2\x80\x931871 m.), Idos (1813-\xc2\xa0?) ir s\xc5\xabnaus Iren\xc4\x97jaus Kleopo (1808\xe2\x80\x931863 m.).\n_START_SECTION_\nDvarai\n_START_PARAGRAPH_\nPaveld\xc4\x97jo savo d\xc4\x97d\xc4\x97s Pranci\xc5\xa1kaus Ksavero dvar\xc4\x85 Zales\xc4\x97je, taip pat senelio Tado Pranci\xc5\xa1kaus dvar\xc4\x85 Rietave. Nuosava Mykolo Kleopo Oginskio valda Rietavas tapo 1802 m., o 1814 m. u\xc5\xbe 277600 rubli\xc5\xb3 i\xc5\xa1 valstyb\xc4\x97s jis nusipirko ir Rietavo seni\xc5\xabnij\xc4\x85. Rietavas tapo visos Oginski\xc5\xb3 \xc5\xa1eimos dvaru, o netrukus ir svarbiausia j\xc5\xb3 rezidencija._NEWLINE_1800 m. paveld\xc4\x97ti Mykolo Kazimiero Oginskio Slu\xc5\xa1k\xc5\xb3 r\xc5\xabmai Vilniuje, kuriuose 1794 m. sukilimo metu veik\xc4\x97 sukil\xc4\x97li\xc5\xb3 \xc5\xa1tabas, r\xc5\xabm\xc5\xb3 teritorijoje buvo \xc4\xafrengta sviedini\xc5\xb3 liejykla. Bet 1803 m. Slu\xc5\xa1k\xc5\xb3 r\xc5\xabmai atiteko Vilniaus miesto magistrato tar\xc4\x97jui Domininkui Zaikovskiui.\n_START_SECTION_\nBiografija\n_START_PARAGRAPH_\nJau vaikyst\xc4\x97je pasi\xc5\xbeym\xc4\x97jo lakia vaizduote, muzikiniu talentu, sumanumu. Jo pirmasis mokytojas buvo pranc\xc5\xabz\xc5\xb3 pedagogas \xc5\xbdanas Rolis (Jean Rolay), muzikos pagrind\xc5\xb3 ir groti pianinu mok\xc4\x97 dvaro muzikas Juzefas Kozlovskis (1757\xe2\x80\x931831 m.), groti smuiku mok\xc4\x97 D\xc5\xbeiovanis Batista Viotis (Giovanni Battista Viotti, 1755\xe2\x80\x931824 m.), Jarnovi\xc4\x8dius bei kiti gars\xc5\xabs pedagogai ir muzikai. Muzikin\xc4\x97s kompozicijos specialiai nesimok\xc4\x97, bet k\xc5\xabr\xc4\x97 ir publikavo savo k\xc5\xabryb\xc4\x85 vis\xc4\x85 gyvenim\xc4\x85._NEWLINE_Didel\xc4\x99 \xc4\xaftak\xc4\x85, pasirenkant gyvenimo keli\xc4\x85 tur\xc4\x97jo d\xc4\x97d\xc4\x97 Mykolas Kazimieras Oginskis, 1764\xe2\x80\x931768 m. Vilniaus vaivada, 1768\xe2\x80\x931793 m. Lietuvos Did\xc5\xbeiosios Kunigaik\xc5\xa1tyst\xc4\x97s (LDK) Didysis etmonas.\n_START_SECTION_\nPolitikas ir diplomatas\n_START_PARAGRAPH_\nAnksti, 1786 m. prad\xc4\x97jo diplomatin\xc4\x99 ir politin\xc4\x99 karjer\xc4\x85. Aktyviai dalyvavo Ketveri\xc5\xb3 met\xc5\xb3 seimo (1788\xe2\x80\x931792 m.) veikloje. 1789\xe2\x80\x931791 m. Abiej\xc5\xb3 Taut\xc5\xb3 Respublikos pasiuntinys Nyderlanduose, Londone, po to v\xc4\x97l Hagoje. Jo aktyvumas buvo \xc4\xafvertintas \xe2\x80\x93 1788 m. \xc4\xafteiktas \xc5\xa0v. Stanislovo ordinas, o po poros met\xc5\xb3 ir Baltojo Erelio ordinas._NEWLINE_Prasid\xc4\x97jus susiskaldymui buvo prisid\xc4\x97j\xc4\x99s prie Targovicos konfederacijos, nes buvo grasinama nusavinti jo nuosavyb\xc4\x99. 1793\xe2\x80\x931794 m. po Antrojo Abiej\xc5\xb3 Taut\xc5\xb3 Respublikos padalijimo \xe2\x80\x93 LDK i\xc5\xbedininkas. 1793 m. vasaros prad\xc5\xbeioje jis tapo vienos i\xc5\xa1 politini\xc5\xb3 grupuo\xc4\x8di\xc5\xb3, rengusi\xc5\xb3 valstyb\xc4\x97s gelb\xc4\x97jimo planus, nariu. Dalyvavo 1793 m. bir\xc5\xbeelio 17 d. darb\xc4\x85 prad\xc4\x97jusiame Gardino seime.1793 m. liepos prad\xc5\xbeioje buvo \xc4\xaftrauktas \xc4\xaf sutarties su Rusija rengimo deputacij\xc4\x85. Jos darbe nedalyvavo, o \xc4\xaf seim\xc4\x85 atvyko tik pasira\xc5\xa1yti 1793 m. liepos 22 d. sudarytos, o rugpj\xc5\xab\xc4\x8dio 19 d. seimo ratifikuotos antrojo Abiej\xc5\xb3 Taut\xc5\xb3 Respublikos padalijimo - dalies teritorij\xc5\xb3 atidavimo Rusijos imperijai - sutarties. Kaip Lietuvos didysis i\xc5\xbedininkas M.K.Oginskis buvo \xc4\xaftrauktas ir \xc4\xaf sutarties su Pr\xc5\xabsija rengimo deputacij\xc4\x85. 1793 m. rugs\xc4\x97jo 25 d.Gardine buvo sudaryta antrojo Abiej\xc5\xb3 Taut\xc5\xb3 Respublikos padalijimo (teritorij\xc5\xb3 atidavimo) sutartis su Pr\xc5\xabsija, o spalio 16 d. seimas patvirtino Abiej\xc5\xb3 Taut\xc5\xb3 Respublikos ir Rusijos s\xc4\x85jungos sutart\xc4\xaf. M.K.Oginskis, kaip ir dauguma seimo nari\xc5\xb3, savo para\xc5\xa1u patvirtino Abiej\xc5\xb3 Taut\xc5\xb3 Respublikos teritorij\xc5\xb3 atidavimo sutartis ir su Rusija, ir su Pr\xc5\xabsija. _NEWLINE_1794 m. dalyvavo Tado Kosciu\xc5\xa1kos vadovaujamame sukilime, buvo Lietuvos tautin\xc4\x97s auk\xc5\xa1\xc4\x8diausiosios tarybos narys. Organizavo savo kavalerijos divizij\xc4\x85, buvo Ukmerg\xc4\x97s, \xc5\xa0ven\xc4\x8dioni\xc5\xb3, Breslaujos apskri\xc4\x8di\xc5\xb3 sukil\xc4\x97li\xc5\xb3 vadas. Po sukilimo ir Tre\xc4\x8diojo Lietuvos-Lenkijos valstyb\xc4\x97s padalijimo Lietuvai praradus nepriklausomyb\xc4\x99, prisideng\xc4\x99s svetima pavarde pasitrauk\xc4\x97 i\xc5\xa1 Lietuvos. Sp\xc4\x97jama, kad b\xc5\xabtent tuo laiku, paliekant t\xc4\x97vyn\xc4\x99, ir buvo sukurtas garsusis polonezas \xe2\x80\x9eAtsisveikinimas su T\xc4\x97vyne\xe2\x80\x9c.\n_START_SECTION_\nATR atk\xc5\xabrimo planai\n_START_PARAGRAPH_\nGyvendamas u\xc5\xbesienyje, Konstantinopolyje ir Pary\xc5\xbeiuje M. K. Oginskis lai\xc5\xa1ku kreip\xc4\x97si \xc4\xaf Napoleon\xc4\x85, pra\xc5\xa1ydamas pad\xc4\x97ti Lietuvai ir Lenkijai atgauti savaranki\xc5\xa1kum\xc4\x85, ta\xc4\x8diau Napoleono nuomone, nors Lietuva ir Lenkija neteis\xc4\x97tai atsid\xc5\xabr\xc4\x97 Rusijos vald\xc5\xbeioje, kaip ir bet kurios kitos tautos, atsid\xc5\xabrusios tokioje situacijoje, jos pa\xc4\x8dios savo teises turi atsikovoti ginklu._NEWLINE_1802 m. caras Aleksandras I dovanojo M. K. Oginskiui prasi\xc5\xbeengimus, leido sugr\xc4\xaf\xc5\xbeti \xc4\xaf Lietuv\xc4\x85 ir toliau valdyti Rietavo seni\xc5\xabnij\xc4\x85. Da\xc5\xbeniausiai gyvendavo savo rezidencijoje \xe2\x80\x93 Zalies\xc4\x97je, prie Smurgaini\xc5\xb3. 1810 m. tapo caro slaptuoju patar\xc4\x97ju. Prie\xc5\xa1 prasidedant Rusijos karui su Napoleonu, buvo suman\xc4\x99s atkurti Lietuvos Did\xc5\xbei\xc4\x85j\xc4\x85 Kunigaik\xc5\xa1tyst\xc4\x99 kaip autonomin\xc4\x99 Rusijos imperijos dal\xc4\xaf. Caro pritarimas lyg ir buvo gautas, Oginskis paskirtas senatoriumi nuo Lietuvos, ta\xc4\x8diau, paa\xc5\xa1tr\xc4\x97jus tarptautinei pad\xc4\x97\xc4\x8diai viso plano \xc4\xafgyvendinti nepavyko.\n_START_SECTION_\nGyvenimas\n_START_PARAGRAPH_\n1815 m. po Taut\xc5\xb3 kongreso, kai \xc5\xbelugo visos viltys atkurti Lietuvos valstyb\xc4\x99, i\xc5\xa1vyko \xc4\xaf Italij\xc4\x85 ir atsid\xc4\x97jo k\xc5\xabrybai. Ra\xc5\xa1\xc4\x97 prisiminimus, k\xc5\xabr\xc4\x97 muzik\xc4\x85, bendravo su daugeliu garsi\xc5\xb3 to meto \xc5\xbemoni\xc5\xb3. 1822 m. savo dvarus u\xc5\xbera\xc5\xa1\xc4\x97 \xc5\xbemonai bei vaikams. Nuo 1823 m. gyveno Florencijoje._NEWLINE_Mir\xc4\x97 Florencijoje, buvo palaidotas \xc5\xa1alia nam\xc5\xb3 esan\xc4\x8dios Santa Maria Novella ba\xc5\xbeny\xc4\x8dios kapin\xc4\x97se. Ta\xc4\x8diau miesto visuomen\xc4\x97 \xc4\xafvertino jo k\xc5\xabryb\xc4\x85 bei darbus ir \xc5\xa1iandien kunigaik\xc5\xa1\xc4\x8dio palaikai ilsisi Italijos Panteone, \xc5\xa0ventojo Kry\xc5\xbeiaus bazilikoje (Santa Croce), greta Mikeland\xc5\xbeelo, Galil\xc4\x97jo Galil\xc4\x97jaus ir v\xc4\x97liau \xc4\x8dia atgulusio D\xc5\xbeoakino Rosinio. Jam pastatytas balto marmuro paminklas. Ant namo, kuriame gyveno garsusis lietuvis, 2006 m. baltarusiai pakabino atminimo lent\xc4\x85.\n_START_SECTION_\nK\xc5\xabryba\n_START_PARAGRAPH_\n1799 m. suk\xc5\xabr\xc4\x97 oper\xc4\x85 \xe2\x80\x9eZelida ir Valk\xc5\xabras, arba Bonapartas Kaire\xe2\x80\x9c, polonez\xc5\xb3 (1794 m. \xe2\x80\x93 \xe2\x80\x9eAtsisveikinimas su t\xc4\x97vyne\xe2\x80\x9c), vals\xc5\xb3, mazurk\xc5\xb3, mar\xc5\xa1\xc5\xb3, dain\xc5\xb3. Jam priskiriama ir Lenkijos himno muzika._NEWLINE_1826\xe2\x80\x931827 m. i\xc5\xa1leido 4 tomus atsiminim\xc5\xb3 (kurie 2007 \xe2\x80\x93 2010 m. buvo i\xc5\xa1leisti lietuvi\xc5\xb3 kalba), 1828 m. para\xc5\xa1\xc4\x97 knyg\xc4\x85 \xe2\x80\x9eLai\xc5\xa1kai apie muzik\xc4\x85\xe2\x80\x9c.'